**Ministru kabineta noteikumu projekta „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts **„Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes”** (turpmāk – projekts) izstrādāts, pamatojoties uz Ministru kabineta 2013.gada 3.decembra sēdes protokollēmuma (prot. Nr.64 48.§) „Informatīvais ziņojums „Par pasākumiem, kas tiks veikti, lai Izglītības un zinātnes ministrija būtiski uzlabotu finanšu līdzekļu plānošanu, finanšu sistēmas sakārtošanu un budžeta līdzekļu izlietošanas kontroli, aprēķinot un sadalot līdzekļus pedagogu darba samaksai turpmāk un par izveidojušos situāciju ar trūkstošo finansējumu 2013./2014. mācību gadā pedagogu darba samaksas nodrošināšanai privātajām izglītības iestādēm”” (turpmāk – protokollēmums) 5.1., 5.2. un 5.5.apakšpunktā un 9.punktā dotajiem uzdevumiem. Projektu izstrādājot, ir pilnībā ņemti vērā protokollēmuma 5.1., 5.5.apakšpunktā un 9.punktā dotie uzdevumi. Protokollēmuma 5.2.apakšpunktā Izglītības un zinātnes ministrijai (turpmāk – IZM) tika uzdots projektā paredzēt, ka līdz attiecīgā gada 10.septembrim izglītības iestādes ievada un apstiprina informāciju par bērnu un skolēnu skaitu attiecīgā gada 5.septembrī, un mērķdotāciju periodam no attiecīgā gada 1.septembra līdz nākamā gada 31.augustam aprēķināt pēc bērnu un skolēnu skaita attiecīgā gada 5.septembrī.  Ievērojot Valsts Kontroles 2014.gada 31.janvāra revīzijas ziņojumā „Valsts līdzekļu izlietojuma likumība, lietderība un efektivitāte, nodrošinot pedagogu atlīdzību” (turpmāk – Valsts kontroles revīzijas ziņojums) norādīto, ka pedagogi laikus brīdināmi par darba samaksas izmaiņām, projektā ir paredzēts, ka IZM valsts budžeta dotāciju nosaka periodam no attiecīgā gada 1.septembra līdz 31.decembrim, pamatojoties uz izglītības iestādes ievadīto un apstiprināto informāciju par bērnu un skolēnu skaitu Valsts izglītības informācijas sistēmā (turpmāk – sistēma) attiecīgā gada 27.maijā. Periodam no kārtējā gada 1.janvāra līdz 31.augustam, pamatojoties uz informāciju sistēmā par bērnu un skolēnu skaitu attiecīgā gada 1.septembrī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izglītības likuma 59.panta otrajā daļā noteikts, ka valsts piedalās privāto izglītības iestāžu pedagogu darba samaksas finansēšanā Ministru kabineta noteiktajā kārtībā, ja šajās izglītības iestādēs tiek īstenotas (..) akreditētas pamatizglītības un vispārējās vidējās izglītības programmas (..). Līdztekus Izglītības likuma 4.pantā ir noteikts, ka obligāta ir bērnu no piecu gadu vecuma sagatavošana pamatizglītības ieguvei un pamatizglītības iegūšana vai pamatizglītības iegūšanas turpināšana līdz 18 gadu vecuma sasniegšanai. Līdz ar to projektā nav iekļauts regulējums, kas paredz valsts budžeta dotāciju pedagogu darba samaksai profesionālās vidējās izglītības programmas īstenošanai.  Projektā paredzēta iespēja saņemt valsts budžeta finansējumu privātajām izglītības iestādēm, kas īsteno akreditētas profesionālās pamatizglītības programmas, ja valstij rastos nepieciešamība slēgt līgumu par speciālistu sagatavošanu, kā to paredz Profesionālās izglītības likuma 31.panta otrā daļa. IZM līdz šim šādus līgumus nav slēgusi.  2011.gada 27.decembra noteikumu Nr.1037 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes” (turpmāk – MK noteikumi Nr.1037 ) 3.punktā ir noteikts, ka izglītības iestādes sistēmā līdz 5.septembrim ievada un apstiprina informāciju par bērnu un skolēnu skaitu izglītības iestādē uz attiecīgā gada 1.septembri, un 4.punkts paredz, ka valsts budžeta dotāciju privātajām izglītības iestādēm aprēķina budžeta gadam pēc izglītojamo skaita uz 1.septembri.  IZM ir konstatējusi, ka privātās izglītības iestādes sistēmā ne vienmēr savlaicīgi un precīzi ievada un apstiprina informāciju par bērnu un skolēnu skaitu (pa klasēm (grupām) un izglītības programmām) atbilstoši normatīvajam regulējumam. Līdz ar to IZM ir kavējoši faktori savlaicīgai un precīzai valsts budžeta dotācijas aprēķināšanai pedagogu atalgojumam privātajām izglītības iestādēm. Līdztekus IZM ir secinājusi, ka mācību gada laikā privātajās izglītības iestādēs ir vērojamas izglītojamo skaita izmaiņas. Izglītojamo skaitam privātajās izglītības iestādēs ir tendence pieaugt mācību gada pirmajā pusgadā, bet būtiski samazināties mācību gada beigās. Lai prognozētu un noteiktu valsts dotācijas apmēru, projektā ir paredzēts privātajām izglītības iestādēm informāciju par bērnu un skolēnu skaitu (pa klasēm (grupām) un izglītības programmām) sistēmā ievadīt un apstiprināt divas reizes gadā – līdz 31.maijam ievadīt un apstiprināt izglītojamo skaitu uz attiecīgā gada 27.maiju un līdz 5.septembrim – uz attiecīgā gada 1.septembri. Valsts budžeta dotāciju privātajām izglītības iestādēm projektā paredzēts aprēķināt divas reizes gadā analogi kā pašvaldību izglītības iestādēm. Līdz ar to projektā ir mainīts līdzšinējais normatīvā akta regulējums, kas paredz noteikt valsts budžeta dotāciju privātajām izglītības iestādēm nākamajam budžeta gadam, pamatojoties uz informāciju par izglītojamo skaitu izglītības iestādē kārtējā gada 1.septembrī. Projektā ir iekļauts pārejas nosacījums, ka IZM nosaka valsts budžeta dotācijas apmēru periodam no 2014.gada 1.septembra līdz 31.decembrim, pamatojoties sistēmā ievadīto un apstiprināto informāciju par bērnu un skolēnu skaitu 2014.gada 1.septembrī.  Profesionālās izglītības likuma 31.panta otrajā daļā noteikts, ka IZM un nozaru ministrijas nosaka valsts finansēto vietu skaitu valsts, pašvaldību un privāto izglītības iestāžu akreditētajās profesionālajās izglītības programmās. Projektā paredzēts, ka izglītības iestāde, kas īsteno akreditētas profesionālās pamatizglītības programmas, saņem valsts budžeta dotāciju, ja tā informāciju par izglītojamo skaitu sistēmā ir ievadījusi atbilstoši projekta 2. un 3.punktā minētajai kārtībai un noslēgusi līgumu par valsts noteikto finansēto vietu skaitu līdz kārtējā gada 30.aprīlim ar IZM vai attiecīgās nozares ministriju. Termins “nozares ministrija” projektā ir lietots Profesionālās izglītības likuma izpratnē.  Projektā paredzēts, ka izglītības iestādei, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai, akreditētas pamatizglītības un vispārējās vidējās izglītības programmas, valsts budžeta dotācijas apmēru IZM nosaka atbilstoši Ministru kabineta 2009.gada 22.decembra noteikumiem Nr.1616 “Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai” (turpmāk – MK noteikumi Nr.1616). Savukārt izglītības iestādei, kas īsteno profesionālās pamatizglītības programmas, valsts budžeta dotācijas apmēru ministrija vai citas nozares ministrija nosaka atbilstoši Ministru kabineta 2011.gada 5.jūlija noteikumiem Nr.523 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas”.  Izglītības likuma 17.panta pirmajā daļā noteikts, ka pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē. Tādēļ, lai nodrošinātu 1.-4.klašu skolēniem izglītības pieejamību tuvāk dzīvesvietai, MK noteikumos Nr.1616 tika noteikti papildu koeficienti. Izglītības likumā minētais regulējums neattiecas uz privātajām izglītības iestādēm, līdz ar to projektā ir noteikts, ka, aprēķinot privātajās izglītības iestādēs normēto bērnu un skolēnu skaitu izglītības pakāpē, 1.-4.klašu skolēnu skaitam piemēro koeficientu 0,75 neatkarīgi no skolēnu skaita izglītības iestādē, bet papildu koeficientu skolēnu skaitam, ja administratīvajā teritorijā skolēnu skaits ir 0,5 skolēni uz vienu kvadrātkilometru vai mazāk, nepiemēro.  Projektā paredzēts, ka rīkojumu par valsts budžeta dotācijas sadali izdod izglītības un zinātnes ministrs vai attiecīgās nozares ministrs, un IZM vai attiecīgās nozares ministrija saskaņā ar finansēšanas plānu pārskaita finansējumu konkrētai izglītības iestādei uz kontu Valsts kasē. Likumā par budžetu un finanšu vadību 27.panta pirmajā daļā noteikts, ka valsts budžeta līdzekļu saņemšanai un no tiem finansēto izdevumu izdarīšanai, budžeta finansētās institūcijas, izņemot valsts budžeta iestādes, norēķinu kontus atver tikai Valsts kasē.  MK noteikumos Nr.1037 nav paredzēta uzraudzības kārtība privātajām izglītības iestādēm par iedalītās valsts dotācijas izlietojumu. Valsts kontroles revīzijas ziņojumā norādīts, ka pašvaldību izglītības iestādēs ir vērojama tendence nepamatoti izlietot valsts budžeta mērķdotāciju pedagogu atalgojumam, izmaksājot dažāda veida pabalstus un piemaksas, vai arī tieši pretēji - veidot mērķdotācijas uzkrājumus. IZM ir konstatējusi, ka arī privātajās izglītības iestādēs iedalītā valsts dotācija tiek uzkrāta un izlietota neatbilstoši mērķim. Kontroli par piešķirtās valsts budžeta dotācijas izlietošanu tam paredzētajam mērķim IZM vai attiecīgās nozares ministrija nodrošinās, projektā iekļaujot regulējumu, ka izglītības iestādēm divas reizes gadā (līdz 15.janvārim un 15.septembrim) jāiesniedz pārskats par valsts budžeta dotācijas izlietojumu. Pārskatu paredzēts veidot pēc uzkrāšanas principa - ieņēmumus un izdevumus norādot, ņemot vērā to rašanās laiku, nevis naudas saņemšanas vai izdošanas laiku (faktiski aprēķinātais atalgojums un darba devēja valsts sociālās apdrošināšanas obligātās iemaksas). Papildu kontroli par normatīvo aktu ievērošanu izglītības iestādē atbilstoši kompetencei veiks Izglītības kvalitātes valsts dienests.  Projektā ir paredzēts, ka IZM vai attiecīgās nozares ministrija būs tiesīga grozīt izglītības iestādei noteikto valsts budžeta dotācijas apmēru, pārtraukt valsts budžeta dotācijas izmaksu un pieprasīt izglītības iestādei 30 dienu laikā atmaksāt valsts budžetā pedagogu atalgojumam neizlietoto finansējumu un atlīdzināt pedagogu atalgojumam nepamatoti izlietoto finansējumu.  Tā kā protokollēmuma 5.1., 5.2. un 5.5.apakšpunktā un 9.punktā dotie uzdevumi paredz būtiskus grozījumus un papildinājumus MK noteikumos Nr.1037, kā arī ņemot vērā grozījumu apjomu, IZM ir izstrādājusi jaunu Ministra kabineta noteikumu projektu. Projekts paredz atzīt MK noteikumus Nr.1037 par spēku zaudējušiem. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Privāto izglītības iestāžu pārskatu par valsts budžeta dotācijas izlietojumu analīzi un kontroli ministrija vai attiecīgās nozares ministrija nodrošinās no esošajiem budžeta līdzekļiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas aptuveni uz 620 pedagogiem privātajās izglītības iestādēs un 150 privātajām izglītības iestādēm. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumos Nr.1037 noteikts, ka privātās izglītības iestādes sistēmā informāciju ievada un apstiprina vienu reizi gadā, bet nav regulējuma par piešķirtā valsts budžeta dotācijas izlietošanu, pārskatu sagatavošanu un iesniegšanu.  IZM, lai nodrošinātu precīzu informāciju par bērnu un izglītojamo skaitu un prognozētu valsts budžeta dotācijas apmēru, rakstiski lūdza privātajām izglītības iestādēm informāciju par bērnu un skolēnu skaitu sistēmā papildus ievadīt un apstiprināt divas reizes gadā. Pārskatus par valsts finansējuma izlietojumu privātās izglītības iesniedza vienu reizi gadā pēc ministrijas rakstiska lūguma. Ņemot vērā minēto, privātās izglītības iestādes projektā ietvertos regulējumus par izglītojamo skaitu ievadi un apstiprināšanu sistēmā divas reizes gadā un pārskatu sagatavošanu un iesniegšanu ir veikušas arī līdz šim. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts „Grozījumi Ministru kabineta 2009.gada 22.decembra noteikumos Nr.1616 „Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai”, kas izsludināts Valsts sekretāru 2013.gada 13.marta sanāksmē (protokola Nr.10 11.§) paredz kārtību, ja izglītības iestāde sistēmā sniegusi nepatiesas ziņas par izglītojamo skaitu un tās maldinošā rīcība apstiprināta finanšu vai izglītības kvalitātes uzraudzības institūciju aktos vai atzinumos, kā arī nepamatoti izlietojusi pedagogu darba samaksai paredzēto finansējumu, pašvaldība 30 dienu laikā atmaksā valsts budžetā pedagogu atalgojumam neizlietoto finansējumu un atlīdzina pedagogu atalgojumam nepamatoti izlietoto finansējumu. |
| 2. | Atbildīgā institūcija | IZM |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | IZM projekta izstrādes ietvaros organizēja sanāksmes:  1) 2013.gada 28.oktobrī ar Latvijas privātskolu asociācijas pārstāvjiem un privāto izglītības iestāžu vadītāju piedalīšanos;  2) 2014.gada 24.februārī ar privāto izglītības iestāžu vadītāju piedalīšanos.  2014.gada 23.aprīlī seminārā informēti republikas pilsētu un novadu izglītības pārvalžu vadītāju un izglītības speciālisti. |
| 2. | Sabiedrības līdzdalība projekta izstrādē | Projekta izstrādes procesā notikušas sarunas un konsultācijas ar Latvijas privātskolu asociācijas pārstāvjiem un privāto izglītības iestāžu vadītājiem. |
| 3. | Sabiedrības līdzdalības rezultāti | Projekta izstrādē ministrija ir ievērojusi Valsts kontroles revīzijas ziņojumā norādīto un Latvijas privātskolu asociācijas pārstāvju un privāto izglītības iestāžu vadītāju sarunās paustos viedokļus. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM un attiecīgās nozares ministrijas un privātās izglītības iestādes |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina iesaistīto institūciju funkcijas.  Noteikumu projekta izpilde tiks nodrošināta esošo institūciju ietvaros. |
| 3. | Cita informācija | Nav |

*Anotācijas III un V sadaļa – projekts šīs jomas neskar.*

Izglītības un zinātnes ministre I.Druviete

Vīza: Valsts sekretāre S.Liepiņa

06.06.2014.

1899

L.Buceniece

67147830, [liga.buceniece@izm.gov.lv](mailto:liga.buceniece@izm.gov.lv)